ยอดสินเชื่อสิ่งทอ-อัญมณีลดฮวบ
ธนาคารกสิกรไทย เผยลูกค้าอัญมณี สิ่งทอเริ่มหดหาย โดนทั้งค่าแรงเงินบาทแข็งค่า เมินป้องกันความเสี่ยงค่าเงิน
6 มี.ค. 2556

ธนาคารกสิกรไทย เผยลูกค้าอัญมณี สิ่งทอเริ่มหดหาย โดนทั้งค่าแรงเงินบาทแข็งค่า เมินป้องกันความเสี่ยงค่าเงิน
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า ปัจจุบันลูกค้าขนาดกลางและขนาดย่อม (เอสเอ็มอี) ในกลุ่มอุตสาหกรรมอัญมณี และสิ่งทอ ของธนาคารเริ่มมีสัดส่วนลดลง จากเดิมที่มีสินเชื่ออุตสาหกรรม  1015% ของสินเชื่อเอสเอ็มอีทั้งหมด แต่ปัจจุบันทั้ง สองอุตสาหกรรมรวมกันสินเชื่อลดลงเหลือไม่ถึง 15% ของสินเชื่อเอสเอ็มอี
ผู้บริหารธนาคารกสิกรไทย กล่าวว่า สาเหตุที่สัดส่วนสินเชื่อลูกค้ากลุ่มนี้ลดน้อยลง เนื่องจากเป็นอุตสาหกรรมที่มีความเสี่ยงจากเศรษฐกิจโลก เพราะเป็นกลุ่มผู้ส่งออกที่มีการแข่งขันสูง แถมได้รับผลกระทบจากค่าเงินบาทที่แข็งค่า และการปรับขึ้นค่าแรง 300 บาท
นายพัชร กล่าวว่า แม้จะมีปัจจัยเรื่องค่าเงินบาท แต่ลูกค้าเอสเอ็มอีของธนาคารที่อยู่ในกลุ่มขนาดกลางมีรายได้ไม่เกินปีละ 400 ล้านบาท กลับซื้อป้องกันความเสี่ยงค่าเงินเพียง 250 รายเท่านั้น จากจำนวนลูกค้ากลุ่มนี้ทั้งหมด 7,200 ราย เพราะลูกค้ามองเป็นต้นทุนค่าใช้จ่าย ขณะที่ลูกค้าบางรายก็ทำธุรกิจนำเข้าและส่งออก ไม่ได้ทำแต่ธุรกิจส่งออกเพียงอย่างเดียว 
ด้านนายวีระ เจริญสินทวีคูณ กรรมการ บริษัท ฟูลไทยนิตติ้ง แฟคตอรี่ ทำธุรกิจสิ่งทอส่งออก กล่าวว่า ยอมรับว่าปัจจุบันกำไรจากการขายสินค้าลดลง เพราะเงินบาทแข็งค่า แต่บริษัทปรับตัวตั้งแต่เงินบาทเคยหลุดไปถึง 29 บาท/เหรียญสหรัฐ ในช่วง 56 ปีที่ผ่านมา ประกอบกับได้ติดตามสถานการณ์โลกจึงคาดการณ์ไว้แล้วว่าเงินบาทจะต้องแข็งค่า ฉะนั้นการปรับตัวเป็นเรื่องสำคัญ
นายวีระ กล่าวว่า ทางออกของบริษัทในภาวะที่เงินบาทแข็งค่าคือ ผลิตสินค้าให้อยู่ในกรอบรายได้จากค่าเงินที่ตั้งไว้เพื่อรักษาระดับการทำกำไร เช่น ในปี 2554 บริษัทจะคิดกรอบเงินบาทไว้ที่ 30 บาท/เหรียญสหรัฐ แต่ปีนี้ก็ตั้งกรอบค่าเงินบาทไว้ที่ 29 บาท/เหรียญสหรัฐ 
ปัจจุบันบริษัทส่งออกเสื้อผ้าไปยังอังกฤษ และฝรั่งเศส เน้นแถบยุโรป ทำให้ใช้เงินทั้งสกุลยูโรและสกุลเหรียญสหรัฐ รวมทั้งใช้วิธีเปิดบัญชีเงินฝากต่างประเทศกับธนาคาร เพื่อบริหารรายรับกับรายจ่าย 
อย่างไรก็ดี การปรับขึ้นค่าแรงกระทบต้นทุนของบริษัทมากกว่าเรื่องค่าเงินบาท เพราะการปรับขึ้นค่าแรงจะไม่หยุดแค่ 300 บาท จะต้องปรับขึ้นอีก ในขณะที่บริษัทต้องใช้วัตถุดิบจากต่างประเทศ จึงได้ประโยชน์จากเงินที่แข็งค่ามาถัวเฉลี่ย
นายพนธ์พจน์ ภัทรกิตติ์ธำรง ผู้ช่วยกรรมการผู้จัดการ บริษัท คราฟท อาท ผู้ผลิตอัญมณีส่งออก กล่าวว่า บริษัทได้รับผลกระทบจากปัญหาค่าเงินบาทมากกว่าผลกระทบค่าแรง เพราะลูกจ้างของบริษัทอยู่ในกลุ่มแรงงานมีฝีมือ จึงได้ค่าแรงมากกว่า 300 บาทอยู่แล้ว แต่ค่าเงินบาทแข็งค่าขึ้นเท่าไหร่รายได้หายไปเท่านั้น